text: Flugtbilist påkører 25-årig knallertkører
  16 marts 2014 kl. 07.51
  En 25-årig knallertkører er blevet indlagt på hospitalet i Aabenraa, efter at han lørdag aften blev påkørt af en flugtbilist. Politiet leder nu efter mørk bil med skader foran.
  Episoden fandt sted lørdag aften kl. 20.49 på Tøndervej ved Kruså.
  Den 25-årige knallertkører blev påkørt bagfra af en mørk bil, da han kørte i østlig retning. Offeret er efterfølgende kørt til behandling på hospitalet i Aabenraa, men det er endnu uvist, hvilke skader han pådrog sig under påkørslen.
  Politiet efterlyser nu flugtbilisten.
  - Der må helt klart være skader på bilens front, siger vagtchef ved Syd- og Sønderjyllands Politi Michael Skaarup til TV SYD.
  Der er tale om en mørk bil. Politiet vil i løbet af søndagen undersøge sagen nærmere.
  Vidner kan henvende sig på 1-1-4.
  
  Fra Twitter:
  Mørk personbil (flugtbilist) påkørte lørdag aften en knallertkører på Tøndervej v/Kruså. Knallertkøreren indlagt - vidner søges. #politidk
  — Sydjyllands Politi (@SjylPoliti) March 16, 2014
  